Wantage

Wantage er en markedsby og verdslig sogn i distriktet Vale of White Horse i England. Historisk en del av Berkshire, men siden 1974 en del av det langt større Oxfordshire. Byen ligger ved Letcombe Brook, rundt 13 km sørvest for Abingdon, en tilsvarende distanse vest for Didcot og 23 km sørvest for Oxford. Byen er kjent som fødestedet til kong Alfred den store i 829. En statue av ham ble reist i 1877 på markedsplassen. I henhold til folketellingen i 2011 har byen en befolkning på 11 327 innbyggere.

Historie 

Wantage var en liten bosetning under romersk Britannia, men opprinnelsen til stedsnavnet er usikker. Det er generelt antatt å være avledet fra en angelsaksisk frase i betydningen «avtagende elv». Alfred den store ble født i det kongelige palass her i 849. En statue av ham framstilt av Victor av Hohenlohe-Langenburg, kjent som grev Gleichen og en slektning av dronning Victoria. Han ble skulptør etter at han ble pensjonert fra den britiske marinen. Statuen ble betalt av Robert Loyd-Lindsay, 1. baron Wantage, og av duket av prinsen og prinsessen av Wales i 1877.

Wantage omtales i Domesday Book i 1086. Dens verdi ble satt til 61 pund og var i kongens eie inntil Rikard I ga den til jarlen av Albemarle i 1190. Ukentlige marked ble gitt byen i charter av Henrik III i 1246. Marked holdes fortsatt, nå to ganger i uken på henholdsvis onsdager og lørdager. Under den engelske borgerkrigen ble rojalistiske tropper stasjonert i byen.

Lord Wantage ga også Victoria Cross Gallery til byen. Galleriet har malerier av en rekke handlinger som førte til at det ble delt ut et Victoria Cross, blant annet hans egen heltedåd under Krimkrigen. Lord Wantage var også med på å grunnlegge det engelske Røde Kors.

Det finnes flere historiske bygninger i Wantage. Den nåværende sognekirken, viet til apostlene Peter og Paulus, er fra 1200-tallet, og erstattet en eldre kirke fra 900-tallet. En vannmølle fra tiden hvor Wantage var et senter for ullhandel er bevart. Denne handelen oppsto etter at Wilts og Berks-kanalen ble anlagt mot slutten av 1700-tallet.

En periode hadde byen en trikk som forbandt den med Great Western Railway, men med unntak av den tidligere stasjonsbygningen i Mill Street er det ingenting igjen av linjen. Jernbanestasjonen, som også er nedlagt, ligger omkring 5 km fra byen.

Nest etter Alfred den store er den mest kjente innbyggeren lyrikeren John Betjeman, som bodde der fra 1972 til 1984.

Vennskapsbyer 
Wantage har følgende vennskapsbyer:

  Mably, Frankrike (siden 1990)
  Seesen, Tyskland (siden 1979)

Referanser

Litteratur 
 Aston, Michael; Bond, James (1976): The Landscape of Towns. Archaeology in the Field Series. London: J.M. Dent & Sons Ltd., ISBN 0-460-04194-0, s. 96
 Page, W.H.; Ditchfield, P.H., red. (1924): A History of the County of Berkshire. Victoria County History 4, assistert av John Hautenville Cope. London: The St Katherine Press. s. 319–332.
 Pevsner, Nikolaus (1966): Berkshire. The Buildings of England. Harmondsworth: Penguin Books. s. 252–256.

Eksterne lenker 
 
 Wantage Town Council

Byer i Oxfordshire
Domesday Book